מדוע צריך ללמד ספרות דיגיטאלית באוניברסיטאות

ד"ר אימן יונס - בית ברל

אין ספק שאנו חיים כעת בעידן הניו מדיה, ושהמדיה הזו השפיעה על חיינו במידה רבה מאד, עד כדי כך שהיא מחייבת אותנו לחשוב מחדש על הגדרותינו לתחומים שונים, למשל כלכלה, מדעים, חינוך ואומנות. כך שבקיאות במדיה הזו והיכולת להשתמש בה באופן פעיל בחיי היום יום היא אחת המיומנויות שראוי לפתחן בקרב הסטודנטים של המאה העשרים ואחת, המיומנות הזו ידועה כ"אוריינות דיגיטאלית".[[1]](#footnote-1) ( digital literacy )

רוברט סימאנובסקי סבור שהאוריינות הדיגיטאלית אינה מצטמצמת רק למיומנות קריאה וכתיבה, היכולת לקרוא טקסטים לא-ליניאריים, להוריד מסמכים מן המרשתת ולטפל בהם, אלא היא כוללת גם

"... את היכולת להזדהות עם הסמן, עם יצגן (אווטאר) ועם מרחב מדומיין, לנוע ביחידות מרחביות ודחוסות זמנית ללא תנועה פיזית, לבצע פעולות בזמן אמת, בחירה אסוציאטיבית, דגימה וארגון מחדש המדמים את תרבות ה DJ וה VJ".[[2]](#footnote-2)

Strehovec מוסיף שהאוריינות הדיגיטאלית מצריכה גם את האסתטיקה של המרשתת משום שהיא תאפשר לנו לתפוס את היגיון התרבות המודרנית ואת צרכיה של החברה המודרנית הרב תרבותית, דבר ההופך את האינטרנט למקום המתאים ביותר לצרכים האתיים של עולם הצועד לקראת גלובאליות.[[3]](#footnote-3)

בהתאם לכך, חוקרים רבים מסכימים שהספרות הדיגיטאלית[[4]](#footnote-4) היא המרחב המתאים ביותר לפיתוח מגוון המיומנויות של האוריינות הדיגיטאלית, משום שהוא נהנה מן היתרונות והמאפיינים ההולמים את השינויים שחלו במשמעויות ההוראה והלימוד בדורנו זה. העיסוק בספרות הדיגיטאלית מצריך ידע טכני ובקיאות בתוכנות המחשב והשימוש בהן (מדעי המחשב) וכן יכולת קריאת מידע (hyper- reading), רכישת השכלה כללית במגוון אומניות כגון מוסיקה, הפקה קולנועית ואומנות הציור לצד היכולת להבין ולנתח רטוריקה דיגיטאלית ושפה דיגיטאלית. וחשוב מכל אלה – העיסוק הזה דורש להתמודד בצורה ביקורתית עם האתיקה הטכנולוגית המודרנית.

המאפיינים והיתרונות המרובים שמהם נהנית הספרות הדיגיטאלית הופכים אותה לנושא בינתחומי המתאים להוראה במסגרת הפקולטות השונות במכללות ובאוניברסיטאות, כמו למשל אומנויות דיגיטאליות, מחלקות הספרות, מחלקות המחשב וכיוצא באלה. אוניברסיטאות מערביות רבות פעלו בשנים האחרונות להוראת הספרות הדיגיטאלית במסגרת תחום מדעי הרוח הדיגיטאליים (DH) באופן כללי.

הספרות הדיגיטאלית הייתה עדה בשני הדורות האחרונים להתפתחויות עצומות. עד כדי כך שהסוגות הספרותיות האלקטרוניות אשר הופיעו בשנים האלה עלו במספרן על סוגי הספרות המסורתיים שהכרנו עד כה. גם המחקרים האקדמיים אשר פורסמו על התמורות הספרותיות החדשות בצורתן הדיגיטאלית רבים מאד עד שקשה להקיפם. לא כל שכן הכינוסים העולמיים אשר יזמו ארגון הספרות האלקטרונית וארגונים אחרים העוסקים בנושא מדי שנה. לצד אלה הופיעו כתבי עת מדעיים שפיטים והם מיוחדים לנושא כמו Ebr, Hyprrhiz ואחרים.

המחקרים השונים על הספרות הדיגיטאלית גרמו להופעת תיאוריות ומונחים פוסט מודרניים המבקשים לתאר את השלב הנוכחי על כל מורכבותו, במיוחד בכל הקשור לתיאור הקשר המסובך בין שפת אנוש טבעית ושפת המחשב המלאכותית, וכיצד הושפעה הספרות מהופעת האינטרנט והרשתות החברתיות, סוגי הספרות החדשים שצמחו מהם ואשר גרמו לשינוי במשמעויות ויסודות הפעולה היצירתית ולשינוי הכלים אשר בהם מטפלים בטקסט.

בין המונחים החדשים נמצא את "פוסט-הומניזם" (Posthumanism) או "פוסט-ביולוגיות" (Postbiologicalism). ספרה של קאתרין היילס (Katherine Hayles) "כיצד הפכנו פוסט-הומניסטים" (How We Became Posthuman), הוא אחד הספרים החשובים ביותר אשר דן בהתפתחות הפוסט-הומניסטית והשפעתה על הספרות. בספר היא דנה בטכניקות החשובות ביותר אשר שינו את פני הספרות, למשל טכניקת "מציאות רבודה" (Augmented Reality) ו"מציאות מדומה" (Virtual Reality)[[5]](#footnote-5)

בנוסף למחקר התיאורטי בנושא החלו אוניברסיטאות במערב לקרוא לביצוע מחקרי שדה שיעדם הניסיון האקדמי בהוראת הספרות הזו, ולחשוב כיצד ניתן להעביר את הניסיון הזה גם לבתי הספר כדי להכין את הדורות הבאים שיהיו מסוגלים להתמודד עם הטכנולוגיה בדרכים יצירתיות.[[6]](#footnote-6)

למרות כל ההתפתחויות האלה הרי נושא הספרות הדיגיטאלית בכללותו עדיין נעדר מן האוניברסיטאות בישראל, והדבר מעורר דאגה ומעלה תהיות.

בהסתמך על כל הנאמר, המחקר הזה מבקש להגדיר את הספרות הדיגיטאלית, לחשוף אותה בפני חוקרים מומחים במדינה, ומכאן ניסיון להבין את הסיבות להעדרה מן המחקר המדיני במדינה. ולבסוף, לשכנע בחשיבות הכנסתה של הספרות הדיגיטאלית אל תוכניות הלימודים במוסדות האקדמיים בישראל, תוך התמודדות עם המכשולים והאתגרים אשר עשויים להתעורר כתוצאה מכך.

1. Strehovec (2010). P 207 [↑](#footnote-ref-1)
2. Simanowski (2010). p 231 [↑](#footnote-ref-2)
3. Strehovec (2010). P 207 [↑](#footnote-ref-3)
4. האוריינות הדיגיטאלית על פי הגדרת הארגון לספרות אלקטרונית (ELO) היא:

   היכולת לעבוד בהיבט ספרותי חשוב המנצל את היכולות וההקשרים שניתן לקבל ממחשב בודד או רשת מחשבים". https://eliterature.org/pad/elp.html )) [↑](#footnote-ref-4)
5. Hayles Katherine (1999). [↑](#footnote-ref-5)
6. ראו קול קורא: <https://easychair.org/cfp/TDLIC2019>. [↑](#footnote-ref-6)